Document ID: 32004D0069

Komisijas Lēmums
(2003. gada 22. decembris),
ar ko atbilstīgi Padomes Direktīvai 92/43/EEK pieņem Kopienas nozīmes teritoriju sarakstu Alpu bioģeogrāfiskajam reģionam
(izziņots ar dokumenta numuru C(2003) 4957)
(2004/69/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1992. gada 21. maija Direktīvu 92/43/EEK par dabīgo biotopu un savvaļas faunas un floras saglabāšanu [1] un jo īpaši tās 4. panta 2. punkta trešo daļu,
tā kā:
(1) Alpu bioģeogrāfiskais reģions, kas minēts Direktīvas 92/43/EEK 1. panta c) punkta iii) apakšpunktā, aptver Kopienas teritoriju Alpos (Austrija, Itālija, Vācija, Francija), Pirenejos (Francija un Spānija), Apenīnu kalnos (Itālija) un Fenoskandijas kalnu ziemeļu daļā (Somija un Zviedrija), kā norādīts bioģeogrāfiskajā kartē, ko 2000. gada 23. oktobrī apstiprināja Biotopu komiteja, kura izveidota saskaņā ar minētās direktīvas 20. pantu.
(2) To šā reģiona teritoriju sarakstu, kuras ierosināts atzīt par Kopienas nozīmes teritorijām Direktīvas 92/43/EEK 1. panta nozīmē, Austrija Komisijai nosūtīja 2003. gada 24. oktobrī, Itālija - 2003. gada 11. septembrī, Vācija - 2003. gada 7. novembrī, Francija - 2003. gada 23. oktobrī, Spānija - 2002. gada 7. martā un 2002. gada 9. jūlijā, Somija - 2002. gada 9. septembrī un Zviedrija - 2002. gada 3. jūlijā saskaņā ar minētās direktīvas 4. panta 1. punktu.
(3) Par katru pieteikto teritoriju sarakstā bija pievienota informācija tādā formātā, kā noteikts ar Komisijas 1996. gada 18. decembra Lēmumu 97/266/EK par formātu, kādā sniedzama informācija par Natura 2000 pieteiktajām teritorijām [2].
(4) Minētajā informācijā ietilpst visjaunākā un aktuālākā teritorijas karte, ko nosūta attiecīgā dalībvalsts, teritorijas nosaukums, atrašanās vieta, platība un dati, kurus iegūst, piemērojot Direktīvas 92/43/EEK III pielikumā norādītos kritērijus.
(5) Pamatojoties uz saraksta projektu, ko Komisija izveidoja pēc vienošanās ar katru attiecīgo dalībvalsti, norādot arī to, kurās teritorijās ir raksturīgi prioritāri dabīgie biotopi vai prioritāras sugas, ir jāpieņem par Kopienas nozīmes teritorijām izraudzīto teritoriju saraksts.
(6) Zināšanas par dabīgo biotopu veidu un sugu esamību un izplatību pastāvīgi pilnveidojas, tajā skaitā saskaņā ar 11. pantu veiktās uzraudzības rezultātā, un tādēļ teritoriju novērtēšana un atlase ES līmenī notika, izmantojot jaunāko tobrīd pieejamo informāciju.
(7) Saskaņā ar Eiropas Kopienu Tiesas praksi "lai izveidotu Kopienas nozīmes teritoriju saraksta projektu, kas būtu par pamatu saskaņota Eiropas ekoloģiskā tīkla izveidei īpaši aizsargājamu dabas teritoriju jomā, Komisijas rīcībā jābūt visaptverošam to teritoriju sarakstam, kuras valsts līmenī ir ekoloģiski nozīmīgas atbilstoši direktīvas mērķim - saglabāt dabīgos biotopus un savvaļas faunu un floru. Tikai tā ir iespējams īstenot Direktīvas 92/43/EEK 3. panta 1. punkta pirmajā daļā minēto mērķi - saglabāt vai atjaunot dabīgo biotopu veidus un attiecīgo sugu biotopus labvēlīgā aizsardzības statusā to dabiskās izplatības areālā, kas var šķērsot vienu vai vairākas no Kopienas iekšējām robežām."
(8) Ņemot vērā pieejamo informāciju un kopējo novērtējumu, kuru bioģeogrāfijas semināros un divpusējās sanāksmēs ar dalībvalstīm sagatavojis Eiropas Dabas aizsardzības un bioloģiskās daudzveidības tematiskais centrs, dažas dalībvalstis nav pieteikušas pietiekamu daudzumu teritoriju, lai izpildītu Direktīvas 92/43/EEK prasības attiecībā uz konkrētu veidu biotopiem un sugām. Tādēļ attiecībā uz šā lēmuma II pielikumā minētajām sugām un biotopiem nevar uzskatīt, ka minētā tīkla izveide ir pabeigta. Tomēr, ņemot vērā to, ka ir kavēta informācijas saņemšana un vienošanās ar dalībvalstīm, Komisija uzskata, ka ir jāpieņem teritoriju saraksts, kas uzskatāms par sākotnējo sarakstu un kas būs jāpabeidz saskaņā ar Direktīvas 92/43/EEK 4. panta noteikumiem, ietverot šā lēmuma II pielikumā minētos biotopus un sugas, attiecībā uz kurām norādītās dalībvalstis nav pieteikušas pietiekamu daudzumu teritoriju atbilstīgi Direktīvas 92/43/EEK prasībām.
(9) Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota ar Direktīvas 92/43/EEK 20. pantu,
IR PIEŅĒMUSI ŠO LĒMUMU.
1. pants
Šā lēmuma I pielikumā ietvertais saraksts ir Kopienas nozīmes teritoriju sākotnējais saraksts Alpu bioģeogrāfiskajam reģionam atbilstīgi Direktīvas 92/43/EEK 4. panta 2. punkta trešajai daļai.
Minētā saraksta veidošana attiecībā uz konkrētiem biotopu veidiem un sugām, kas norādītas šā lēmuma II pielikumā, jāpabeidz, ievērojot turpmākus dalībvalstu priekšlikumus saskaņā ar Direktīvas 92/43/EEK 4. pantu.
2. pants
Šis lēmums ir adresēts dalībvalstīm.
Briselē, 2003. gada 22. decembrī

Labels: 19
20